US-साउथ कोरिया के मिलिट्री एक्शन पर नजर रखेगा तानाशाह, कहा- ये हमारी सुरक्षा के लिए जरूरी
North Korean Dictator Kim Jong Un Orders Spy Satellite Launch - नॉर्थ कोरिया के तानाशाह किम जोंग उन ने देश की पहली स्पाई सैटेलाइट बना ली है। उसने सैटेलाइट को लॉन्च करने के आदेश भी दिए हैं। इस सैटेलाइट के जरिए नॉर्थ कोरिया अमेरिका और साउथ कोरिया की सैन्य कार्रवाई पर नजर रखेगा
नॉर्थ कोरिया के तानाशाह किम जोंग उन ने देश की पहली स्पाई सैटेलाइट बना ली है। उसने सैटेलाइट को लॉन्च करने के आदेश भी दिए हैं। इस सैटेलाइट के जरिए नॉर्थ कोरिया अमेरिका और साउथ कोरिया की सैन्य कार्रवाई पर नजर रखेगा। इसकी पुष्टि नॉर्थ कोरिया की सरकारी न्यूज मीडिया एजेंसी KCNA ने की। एजेंसी ने स्पाई सेटेलाइट को नॉर्थ कोरिया के लिए देश की सैन्य क्षमता को बढ़ाने और अमेरिका, साउथ कोरिया से होने वाले खतरे से निपटने के लिए जरूरी बताया।
मंगलवार को अपनी स्पेस एजेंसी के दौरे पर पहुंचे किम जोंग ने कहा- हमारे लिए अपनी सैन्य ताकत बढ़ाना स्वाभाविक है। अमेरिका लगातार क्षेत्र में अपनी पकड़ मजबूत करने की कोशिश कर रहा है। वो साउथ कोरिया को जंग के लिए अपने बेस के तौर पर इस्तेमाल करना चाहता है। ये स्पाई सैटेलाइट देश को इंटेलीजेंस से जुड़ी क्षमता बढ़ाने में मदद करेगा। हम इसे तय प्लान के हिसाब से ही लॉन्च करेंगे।
दिसंबर में हुई थी स्पाई सैटेलाइट की टेस्टिंग
इससे पहले पिछले साल 18 दिसंबर को नॉर्थ कोरिया ने अपनी स्पाई सैटेलाइट के आखिरी फेज की टेस्टिंग की थी। तब इसके अप्रैल में लॉन्च होने की घोषणा की गई थी। KCNA के मुताबिक, सैटेलाइट का प्रोडक्शन पूरा हो चुका है। हालांकि, अब तक लॉन्च के लिए कोई तारीख सामने नहीं आई है।
किम ने स्पेस एजेंसी के दौर पर सैटेलाइट लॉन्च का आदेश दिया
अमेरिका और साउथ कोरिया की लगातार मिलिट्री ड्रिल को देखते हुए किम मंगलवार को अपनी बेटी के साथ स्पेस एजेंसी NADA पहुंचे। स्टेट मीडिया की तरफ से जारी तस्वीर में किम अधिकारियों के साथ सैटेलाइट को लेकर बातचीत करते नजर आ रहे हैं। किम ने अमेरिका और दक्षिण कोरिया पर अपने गठबंधन को मजबूत करने के नाम पर लगातार नॉर्थ कोरिया के खिलाफ सैन्य ताकत बढ़ाने का आरोप लगाया। तानाशाह ने कहा- अमेरिका साउथ कोरिया में अपने हथियार, एयरक्राफ्ट और न्यूक्लियर बॉम्बर तैनात कर रहा है। ये हमारी सुरक्षा के लिए खतरा है।
अमेरिका-साउथ कोरिया लगातार कर रहे मिलिट्री ड्रिल्स
नॉर्थ कोरिया की तरफ से आ रहे परमाणु धमकियों के बीच अमेरिका और साउथ कोरिया लगातार मिलिट्री ड्रिल्स कर रहे हैं। इस हफ्ते ही उन्होंने 12 दिन की एरियल एक्सरसाइज लॉन्च की। इसमें 110 वॉरप्लेन शामिल होंगे। इसके अलावा हाल ही में दोनों देशों ने जापान के साथ मिलकर एक दिन की नेवल मिसाइल डिफेंस एक्सरसाइज भी की थी।
नॉर्थ कोरिया ने सॉलिड फ्यूल वाली इंटर कॉन्टिनेंटल मिसाइल बनाई
वहीं, कुछ दिन पहले नॉर्थ कोरिया ने पहली सॉलिड फ्यूल वाली इंटर कॉन्टिनेंटल मिसाइल के सफल परीक्षण किया था। इसके परीक्षण के दौरान जापान के उत्तरी इलाके से लोगों को निकाला जाने लगा। वहीं, जापान के होकाएडो में स्कूल देरी से शुरू किए गए, कुछ ट्रेनों के समय में भी बदलाव किया गया था। इस मिसाइल परीक्षण के दौरान नॉर्थ कोरिया के तानाशाह किमजोंग उन अपनी बेटी, पत्नी के साथ मौजूद रहे।
नॉर्थ कोरिया ने अपनी अब तक की सबसे पावर फुल मिसाइल को हवासोंग-18 नाम दिया है। टेस्टिंग के दौरान इसने 1000 किलोमीटर तक की उड़ान भरी। मिसाइल में लिक्विड यानी तरल ईंधन की बजाय सॉलिड फ्यूल का इस्तेमाल किया गया था। अलजजीरा की रिपोर्ट के मुताबिक सॉलिड फ्यूल पर चलने वाली मिसाइलें ज्यादा सुरक्षित होती हैं। इन्हें तेजी से तैनात किया जा सकता है।
प्रतिबंध के बावजूद मिसाइल टेस्टिंग कर रहा नॉर्थ कोरिया
संयुक्त राष्ट्र यानी UN ने नॉर्थ कोरिया पर परमाणु और बैलिस्टिक मिसाइलों की टेस्टिंग को लेकर प्रतिबंध लगाए हैं। आसान शब्दों में कहें तो नॉर्थ कोरिया परमाणु और बैलिस्टिक मिसाइलों का परीक्षण नहीं कर सकता है। इसके बावजूद लगातार मिसाइल टेस्ट किए जा रहे हैं।